Канон святому мученику Уару 


Рекомендовано к публикации Издательским Советом Русской Православной 
Церкви (ИС 13-305-0385) 


Глас 8-й 
Песнь 1 


Ирмос: Колеснице гонйтеля фараоня погрузи, чудотворяй иногда, 
Моисейский жезл крестообразно порази в и раздели в море, Израиля же 
беглеца пешеходца спасе, песнь Богови воспевающа. 


Припев: Святый мучениче Уаре, моли Бога о нас. 


Катавасия: Умолен буди, Господи, святым Твойм Уаром мучеником и 
облецися в милость и щедроты; и сия даже до ада излиются, Человеколюбче, 
и ущедрят, яже от нас просимыя (имена), богатным Твойм милосердием. 
Избави от муки вечныя усопшаго раба своего (назови имя), Святой мученике 
Уаре, яко вси по Бозе к тебе прибегаем, ты бо молиши о нас Христа Бога 
нашего ( поклон). Господи, помилуй ( трижды с поклонами). 


Или сия катавасия: Избави от бед рабы своя, Святой мученике Уаре, яко вси 
по Бозе к тебе прибегаем, ты бо молиши о нас Христа Бога нашего (поклон). 
Господи, помилуй ( трижды с поклонами). 


Припев: Святый мучениче Уаре, моли Бога о нас. 


Мучениче Христов великий, озлобленныя и безпомощныя воспомянӣ 
(имена), седящия во мраце тьмы непросветимыя, и не престани, припадая ко 
щедрому Господу, дондеже утешит я богатным Свойм милосердием. 


Слава: О роде Клеопатры дивныя умолити возмогл еси, славный страстоте 
рпче, убо и днесь, возмогая, возможеши свободити от мук (имена), иже от 
нас воспоминаемыя, аще прилежно о них ко Господу помолишися, тебе бо 
ради утешит я Владыка богатным Свойм милосердием. 


И ныне: Безпомощным Благая Помощнице, призри от славы Своея, 
Владычице, ко мраку адову и виждь беды умиленных, пред Тобою нами 
воспоминаемых (имена), и не престани о них умоляя Своего Сына и щедраго 
Господа и Владыку, дондеже утешит я богатным Свойм милосердием. 


Песнь 3 


Ирмос: Утверждей в начале Небеса разумом и землю на водах основавый, на 
камени мя, Христе, заповедей Твоих утверди, яко несть свят, паче Тебе, 
Едине Человеколюбче. 


Припев: Святый мучениче Уаре, моли Бога о нас. 


Лик святых Сил Небесных подвигни с собою на молитву, мучениче, и 
сотвори дело пречу дно, и велико, и честно, паче же радость неимущим 
надежды и утешения не уповающим, горьким нашим неверно умершим 
прароди телем и еже с ними воспоминаемым (имена), еже даровати сим от 
Господа прощение и велию милость. 


Припев: Святый мучениче Уаре, моли Бога о нас. 


Изрядный страстотерпче и Христу любимый, увеждь, коль желательна 
свобода мучимым и отрада, сице убо и наша сродники, и иже с ними неверия 
ради вечныя муки притяжавшия (имена), меры не обрящут своим радостем, 
аще изпросиши сим от Господа прощение и велию милость. 


Слава: Уаре, добропобедный страдальче, милостив буди и к нашим 
молением, и зри удрученных (имена) несказанную нужду, и сам, от жалости 
понужден, неотступно молӣся к Человеколюбцу Владыце, да подаст им 
прощение и велию милость. 


И ныне: Всемирная надеждо, Богоприятное селение, наше к Богу 
примирение, Марие Владычице, приимӣ прошения настоящаго предстояния 
и не престани моляся к Сыну Своему и всяческих Господу, да подаст 
безнадежным (имена) Тебе ради прощение и велию милость. 


Седален, глас 5-й 


Аще молишися за весь мир, великомучениче, и не престаёши, проси всем 
милости и всяким преступником всеми образы люто Владыце досадившим и 
непрестанно досаждающим, иже мертвыми дёлы себе до конца умертвившим 
и ничтоже приобретшим, яко зло сотворшим, такоже, страстотерпче, 
предстани и о наших умерших сродницех (имена), яко возможная начиная, не 
отступи, моляся и припадая к милующему всех Господу, да простит и 
помилует, иже во тьме седящия и люте зело огорченныя. 


Другий седален, глас 3-й 


Радости вечныя насельниче, Небесному покою тезоименитый, Уаре великий, 
дерзая, да дерзнеши воспомянути пред Господем умилённыя четы наших 
прародителей, аще бо и не в гробе оных полагаем тя, усердным же 
прошением к жалости, еже от них, совокупляем тя. Темже припади и молися, 
не отринет бо предстояния твоего Владыка, но от безмерныя благостыни 
преклонен, пошлет преогорченным избавление и велию милость. 


Слава Отцу и Сыну и Святому Духу, и ныне, и присно, и во веки веков. 
Аминь. 


Богородичен: Пресветлая Госпоже, от Небесных Сил превоспеваемая, и выну 
возвеличаемая, Мати Царя всяческих, где убо и когда хощет умножитися 
Твоя слава и величество, не тогда ли, егда грешныя заступаеши и весь мир 
молитвами Свойми покрываеши; темже и днесь умножи, Владычице, 
велелепоту Твоего превосхождения, избави теплыми Твойми молитвами от 
лютых мук неверныя наша и некрещенныя сродники и яже о них и с ними 
воспоминаемыя (имена), и подаждь оным избавление и велию милость. 


Песнь 4 


Ирмос: Ты моя крепость, Господи, Ты моя и сила, Ты мой Бог, Ты мое 
радование, не оставль недра Отча, и нашу нищету посетив, тем с пророком 
Аввакумом зову Ти: силе Твое й слава, Человеколюбче. 


Припев: Святый мучениче Уаре, моли Бога о нас. 


Ельма убо, страстотерпче, всех любиши с верою к тебё прибегающих, темже 
и любим быти от молящих тя благопоспеши. Что же ино с желанием 
прославити тя Человеколюбный сотворит, не поданием ли просимыя милости 
умиленным и всякия отрады лишенным вечным узником (имена), тако и 
впредь, о доблий мучениче, не оскудей о сих моляся. 


Припев: Святый мучениче Уаре, моли Бога о нас. 


Зима люта и спасения безплодие облежит в нечестиих умершия и плач 
безотраден, зде убо вочтени суть, иже от нас воспоминаемыя (имена). Ты же, 
страстотерпче, соединӣти сих к роду праведных потщися и не оскудей о них 
моляся. 


Слава: Адова мрачная темнйца вовёки да не обымет прародӣтели и сродники 
наша и вся, воспоминаемыя с ними (имена): тебе, дивному страдальцу, силу 
неверия и греховную мощь низложившу, тако и впредь сих еже с 
Клеопатриным родом простити не оскудей, мучениче, моляся. 


И ныне: Тобою, Пречистая, познахом славити всяческих Содетеля, и от Тебе 
Плотоносца непрелестна Спаса величати навыкохом, и Тя, Владычицу, 
хвалим, и Тебе поклоняемся, и молим, помилуй умершия в неверии наша 
сродники (имена) и еже избавити сих не оскудей к Сыну моляся. 


Песнь 5 


Ирмос: Вскую мя отринул еси от лица Твоего, Свете незаходимый, и 
покрыла мя есть чуждая тьма, окаяннаго, но обрати мя и к свету заповедей 
Твойх путй моя направи, молюся. 


Припев: Святый мучениче Уаре, моли Бога о нас. 


Всяко дарование, мучениче, и всяка милость от милостиваго Господа 
изливаемы, аще и предивны, и пречудесны суть, слагаеми же к прощению в 
нечёстии умерших (имена), величество преизящно сему оставляют. Тёмже и 
днесь великая сотворити потщися, Владыку, мучениче, умолӣти. 


Припев: Святый мучениче Уаре, моли Бога о нас. 


Не отвратися, Господи, от нашего умиления, ниже помяни множество грехов 
наших, паче же помянӣ древния Своя милости, и ради щедрот Твоих, и ради 
Уара страдальца добляго, не оскудей в богатстве безмернаго Твоего 
милосердия, но излей милости и прощение, еже от нас воспоминаемым 
(имена). 


Слава: Есть убо, великомучениче, и достизает человеколюбие Владычне и к 
сущим в мори далече, темже предстани и днесь и, припадая, умоли Его, еже 
помиловати удаленныя и веры, и Крещения отчужденныя умершия наша 
сродники и всем, иже с ними воспоминаемым (имена), даровати прощение и 
велию милость. 


И ныне: Предстани, Владычице, нашему изнеможению и буди выну в 
нуждах, помогая нам всюду и присно, Ты бо еси христианская Надежда и 
Упование, темже не отрини наша прошения, но сотвори совершена и 
исполнена неисписанною Твоёю благодатию. 


Песнь 6 


Ирмос: Очисти мя, Спасе, многа бо беззакония моя, и из глубины зол 
возведи, молюся: к Тебе бо возопих, и услыши мя, Боже спасения моего. 


Припев: Святый мучениче Уаре, моли Бога о нас. 


Шатания вражия да не возрадуются, души в корысть получивши; ты же, 
мучениче, теплыми свойми молитвами разруши хотения его, умоляя Господа, 
еже простити нами воспоминаемыя (имена), и от вечныя муки той и нас 
избавити. 


Припев: Святый мучениче Уаре, моли Бога о нас. 


Начало нашему подвигу Клеопатрина рода прощение, отсюду убо виновное 
восприяхом возставити тя на молитву, и о еже нами поминаемых (имена) не 
презри, великомучениче, и не отрини грешных предстояние, но, потщи вся, 
испросӣ у Владыки Христа оным прощение и от горьких мук избавление. 


Слава: Иже невёрия ради срёте конёц зол, и чаяние благих весьма погибе 
прогневания Божия ради; ты же, страстотерпче, дерзновение прием, радость 
отпущения вместо страшнаго томления от Небеснаго Царя испроси и, извед 
от горести, соблюди во Владычней милости. 


И ныне: Кая, Владычице, злоба превозможет Твоя матерния молитвы? 
Войстину убо, аще предстанеши и днесь, моля за просимыя Тобою (имена), 
сотвориши оным радостное прощение, избавление и велию милость. 


Кондак, глас 4 


Христу последуя, мучениче Уаре, Того испив чашу, и венцем мучения 
увязеся, и со Ангелы ликовствуеши, моли непрестанно за души наша. 


Икос 


Воспомяни наша глаголы, светлый жителю Небесный, Христов славный 
великомучениче Уаре, вечному покою тезоименитый, и великими твойми 
страдании непроходимое и светлое покоище приобретый от непреходныя 
темницы, и томления непрестаннаго, и нужды, потщися богоприятными 
твойми молитвами избавите рабы умилёенныя (имена), ихже ради молим тя, 
предстояще и во усердии взывающе, исполни наша прошения, святе, и 
Христа Бога моли непрестанно за души наша. 


Песнь 7 


Ирмос: Божия снизхождения огнь устыдеся в Вавилоне иногда, сего ради 
отроцы в пещи радованною ногою, яко во цветнице, ликующе, пояху: 
благословен еси, Боже отец наших. 


Припев: Святый мучениче Уаре, моли Бога о нас. 


Якоже солнце, Господи, всех просвещаеши, и всем дождь независтно 
изливаеши, и прогневающим Тя милость непрестанно даруеши, и ныне 
послушай Уара, Твоего страдальца, и пролей милость Твою до конца оныя 
отчужденным сродником нашим и яже с ними неверным (имена), 
Человеколюбче. 


Припев: Святый мучениче Уаре, моли Бога о нас. 


Ныне, якоже и прежде, щедр буди, Господи, и умолен явися, Владыко, якоже 
о Клеопатре содея, сице и о нас, Милостиве, сотвори; посли Своя щедроты и 
милосердие ко еже нами воспоминаемым (имена), Источник бо еси милости 
неисчерпаемый. 


Слава: Аще пророк, восперяяся, поет милости Твоя, Господи, во веки, убо 
неоскудевша Тя в щедротах веруем, яко милосердия Твоего пределы 
неизмеримы, и от пучины во глубину потопшим излияти милости Тя 


умоляем, исполни убо ради мученика сие, о Владыко наш. 


И ныне: Гору Тя сказует премудрый во пророцех; мы же тому и еже от Тебе 
Каменю Богорбдия изыти без примешёния мужеска, вёруем; Имже наше 
спасение и от глубин адовых возведение получихом, Владычице, возведи и 
днесь от ада воспоминаемыя нами (имена), да Тя, Всемилостивую, 
непрестанно величаем. 


Песнь 8 


Ирмос: Мусикийским органом согласующим и людем безчисленным 
покланяющимся образу в Дейре, три отроцы не повинувшеся, Господа 
воспеваху и славословляху во вся веки. 


Припев: Святый мучениче Уаре, молӣ Бога о нас. 


Шары да будут словеса древния Твоя, милости, Господи, сказующия и нашу 
надежду воздвижущия, яко послушал еси святыя Твоя, Господи, еже 
помиловати неверныя умершия, йхже и днесь приводим Ти на молитву, да 
прошения их ради ущедриши инославно умершия (имена), ведением и 
неведением Тебе, Владыко, досадившия. 


Припев: Святый мучениче Уаре, моли Бога о нас. 


Агнче Божий, Пречистою Своёю Кровию нас искупивый, Фёклино и 
блаженнаго Григория моление услышав, Мефодия со многими и Макария 
приём прошения, и отраду, и избаву зловерным подав умершим, и 
Златоустаго о сих молитися написати воздвигнув, приими убо, Владыко, с 
сими славнаго Уара и молитвами их воспоминаемыя (имена) от нас прости и 
помилуй. 


Слава: Радость нам изпроси, великому чениче, возвесилимся бо, аще 
обрящем твойми молитвами избавленныя от вечных мук наша сродники 
(имена); всегда бо твоя молитвы Владыко слышит и прошения исполняет, ты 
же убо не оскудей о сих и ныне моляся, да тя выну прославляем. 


И ныне: Пренепорочная Владычице, обилуй множеством милосердия и 
щедрот, дивная и Безневестная Мати Царева, нам бо милости взыскающим, 
где инде сию обрящем, аще не к Тебе поспешим, припадающе, Ты бо Поток 
сладости преизобилен нам родила еси, Преблагословенная. 


Песнь 9 


Ирмос: Ужасеся о сем Небо, и земли удивишася концы, яко Бог явйся 
человеком плотски, и чрево Твое бысть пространнейшее Небес; тем Тя, 
Богородицу, Ангелов и человек чиноначалия величают. 


Припев: Святый мучениче Уаре, моли Бога о нас. 


О Бозе да возможеши, Уаре славный, богоприятными твойми молитвами 
восприяти и излияти милости, иже до конца оныя отчужденным, Един бо 
есть щедрот и милосердия Родитель, и вся Ему возможна яко Владыце, к 
Немуже неотступно, страдальче, молися простӣти и помиловати яже от нас 
воспоминаемыя (имена). 


Припев: Святый мучениче Уаре, моли Бога о нас. 


Дело соверши предивно, о великомучениче, и славе твоей прикладно, еже от 
Господа прощение и праведнаго Его гнева пременение испросити 
огорченным темнаго зловерия ради нашим прародителем и еже сих, в горести 
и во ожидании лютейших сущих (имена), да возмеши в безстрашное 
избавление, идеже веси Владыка прощенныя положити. 


Слава: И кое убо чудо явится сего дивнейши, кая слава знаменитейши, и кое 
милосердие такова го больши, аще ты, мучениче, сожалев, умолиши 
милостиваго Господа отпустити грех нечестия, иже от нас поминаемых 
(имена), и лютаго томления оных избавити. 


И ныне: Владычице милостивая, человеколюбивая и зло не помнящая, 
приими жалость нашего прошения и ходатайствуй неотступно о милости к 
милостивому Твоему Сыну и Владыце, еже помиловати и простити грех 
инославия умершим сродником нашим и яже с ними помянутым (имена), 
отпущение и место сим милости неотъемлемо подати. 


Молитва первая 


О, святый мучениче Уаре! Ревностию по Владьще Христу разжигаем, 
Небеснаго Царя пред мучителем исповедал еси, и о Нем усердно пострадал 
еси, и ныне Церковь почитает тя, яко прославляемаго от Владыки Христа 
славою Небесною. Приими наше прошение и молитвами твоими от вечных 
мук свободи нас. Аминь. 


Молитва вторая 


О, святый мучениче Уаре досточудный, ревностию по Владыце Христу 
разжигаем, Небесного Царя пред мучителем исповедал еси, и ныне Церковь 
почитает тя, яко прославляемого от Владыки Христа славою Небесною, Иже 
дарова тебе благодать великаго к Нему дерзновения, и ныне предстоиши Ему 
со Ангелы, и в Вышних ликуеши, и зриши ясно Святую Троицу, и светом 
Безначального Сияния наслаждаешися: воспомяни и наших сродников 
томление, умерших в нечестии, прими наше прошение, и якоже Клеопатрин 
род неверный молитвами твоими от вечных мук свободил еси, тако 
воспомяни елицы противобожне погребенныя, умершия некрещеными 
(имена), потщися испросити оным от вечныя тьмы избавление, да вси 
едиными усты и единем сердцем восхвалим Премилосердного Творца во 
веки веков. Аминь. 


